白帝廟
作者：楊安誠
朝代：宋

paragraphs: 蜀江萬壑俱東奔，瞿唐喧豗爭一門。
驚濤駭浪建瓴下，顛崖仆谷相吐吞。
朋妖窟宅恃幽阻，正晝噴薄陰霾昏。
靈宮奕奕鎮地險，衆瀆稟令川祇尊。
赤甲後聳黄熊躍，灧澦前峙青猿蹲。
舳艫銜尾下吳楚，約束蛟鰐如雞豚。
舊傳鼓角致雨雹，裹篙不觸撐舟痕。
綜理脈絡盡西徼，帝假之柄攸司存。
子陽祚國十年近，此地未省東其轅。
聯江列炬鐵鎖斷，戎滿奔北無留屯。
江關回首盡漢幟，遺黎何自知公孫。
血食漢代定不爾，但有故壘山之樊。
子美誤信齊東語，感慨勇略招英魂。
山川之靈載望秩，僭僞詎可同時論。
向來名實久淆溷，薦祼無乃瀆俎膰。
請從酈元爲考證，神理昭昭斯可原。